לשון הרע – תורה ותפילה

המטמא את פיו מונע את הופעת התורה והתפילה .

חפץ חיים - שמירת הלשון חלק א שער הזכירה פרק י

עתה נבאר את עוצם הזכות למי ששומר את פיו ולשונו מלדבר דיבורים אסורים. **תחלת כל המעלות, הוא מתקן ומקדש עי"ז את כלי האומנות המיוחד לאיש הישראלי, שהוא הדבור. וכל הדבורים שידבר אח"כ בתורה ובתפלה, יעלה למקור שורשו למעלה**. כי לא לחנם המשילוהו חז"ל בכמה מקומות לענין אומנות (וכמו שפירש"י במדבר ל"א בפסוק ח'), להורות לנו, כמו שכלי אומנות הוא דבר הכרחי לענין עשיית כלים חדשים ויפים, כי אפילו אם יהיה אומן המלך שהוא היותר גדול שבכל האומנים, ושכלו יהיה דק עד מאוד, ומצייר ברעיוניו אופן עשיית הכלים בגדר היותר נאות, אעפ"כ אין יכול לעשות בלתי כלי אומנות. ויותר מזה, שאפילו אם יהיו לו כלי אומנות, אך שהם פגומים ומקולקלים, ויעשה בהן האומן איזה כלי על ידי הדחק, יהיה ניכר בהן אח"כ הפגם והשבר של כלי האומנות מבפנים ומבחוץ, כי לא יכול להחליקן כראוי והם כמו גולמי כלי עץ, ואין נאה בהם להשתמש אפילו להדיוט, וכל - שכן להגישן לפני המלך. והאומן שכלי האומנות שלו שלמים וטובים, מלוטשים ומצוחצחים כראוי, הכלי שעושה בהן האומן הזה יצא מתוקן ומהודר כהוגן. **כן ממש בענין זה, הוא כח הדבור שניתן לאיש הישראלי לעבוד בו לפני המלך הנורא יתברך שמו בתורה ובתפלה ולברך ולהודות ולשבח ולהלל לפניו, כי הוא כלי האומנות הגדול שיוכל האדם השלם לבנות בו שמים וארץ, כמו שכתוב ואשים דברי בפיך וגו' לנטוע שמים וליסוד ארץ.** והוא ממש כפשוטו, כי בדברי הקדושה שהאדם מדבר פה בזה העולם לפני ה' יתברך, נבראים למעלה עולמות ומלאכים קדושים, ויהיו אח"כ מליצים ופרקליטים עבור נשמתו. ומעלת קדושת העולמות והמלאכים שנבראו על ידי התורה והמצות שלו, תלוי בכמה ענינים. א', לפי ההכנה שהיה לו בעת ההיא, אם הכין את עצמו בעת ההיא בכל כחותיו לקיים כפי התורה בכל חלקיו ופרטיו שצריך לזה. ב', לפי כלי האומנות שעשה בהם התורה, והם כלי הדבור (וכה"ג במצוה לענין כלי המעשה שקיים בהם המצוה) שאם הם יפים ומהודרים, שמשתמשים בהם תמיד לטוב, ועי"ז נתחזק כח קדושתם, יש בהם כח להמשיך קדושה עליונה ואור גדול על הענין ההוא. **אבל אם פוגם ומטמא ח"ו את כח הדיבור שלו, ע"י לשה"ר ורכילות וליצנות ושקר וכדומה, ולא יעשה תשובה, ואח"כ ידבר בפיו דברי תורה ותפלה, איזה כח יש בהן להמשיך על התורה והתפלה ההיא קדושה עליונה, אחרי שכלי המבטא שלו הם פגומים וטמאים בעצמם מכבר.**

**במדבר פרק כו פסוק כג**

**בְּנֵ֤י יִשָּׂשכָר֙ לְמִשְׁפְּחֹתָ֔ם תּוֹלָ֕ע מִשְׁפַּ֖חַת הַתּוֹלָעִ֑י לְפֻוָ֕ה מִשְׁפַּ֖חַת הַפּוּנִֽי:**

**אור החיים במדבר פרק כו פסוק כג**

. ואומרו משפחת הפוני פירוש שצריך לפנותו ממותרות המורגשות גם מהשחוק ומדברים בטלים כי הם מונעים קיום התורה באדם, ומצאתי לחסידי ישראל שכתבו (אלשיך תצוה כ"ח ל"א) כי פה של לומדי תורה דינו ככלי שרת אשר ישרתו בם בקודש כי אין קדושה כקדושת התורה ולזה אסור לדבר בו אפילו דברי חול הגם שאין בהם דברים האסורים, והוא מה שרמז במאמר לפוה שהוא פה העמל בתורה שבו שוכן חצי שמו יתברך, משפחת הפוני פירוש צריך לפנות מפיו כל חוץ מהגות בתורה ובזה נכללים חלק אחד מהמ"ח מעלות שהם במיעוט שיחה במיעוט שחוק במיעוט תענוג וכדומה להם שבענף המותרות:

מה ביקש רבי שמעון בר יוחאי ?

איך הפה משפיע על הלומד תורה ?

שב שמעתתא הקדמה

רבי שמעון בר יוחאי אמר אלו הוינא בסיני הוי בעינא תרי פומי חד למלעי באורייתא וחד למילי דעלמא כדחזינא דנפישי לישנא בישא. מאמר בירושלמי (ברכות ח א), לכאורה ידמה שאין גנאי כ"כ אם לומד בפה שמדבר במילי דעלמא אלא דתורה שבע"פ אי אתה רשאי לכותבה וכתב בספר תפארת ישראל (סו"פ ס"ח) כי התורה היתה מתיחסת לישראל דוקא וע"י תורה שבע"פ שהוא בפה האדם ממש לא בקלף כו' יש לתורה חיבור עם ישראל כו' וזה אמרם פרק הניזקין לא כרת הקדוש ברוך הוא ברית עם ישראל אלא בשביל דברים שבע"פ שנאמר עפ"י הדברים האלה כרתי אתך ברית כו'. שדבר זה הוא הברית והחיבור שמחבר שני דברים יחד כו' ואלו היתה תורה שבע"פ גם כן כתובה לא היתה התורה מיוחדת לישראל דוקא ע"ש. ולפי"ז הפה הוא הקלף מתורה שבע"פ וכמו הקלף של תורה שבכתב צרך עיבוד לשמה דוקא ויהיה טהור ולא טמא כן הקלף של תורה שבע"פ היינו הפה יהיה רק לשמה ושפיר בעי תרי פומי חד לתורה וחד למילי דעלמא. לפ"ז צריך ליזהר שלא לדבר בפה דברים שאינם מעבודת הבורא.

**שם משמואל במדבר פרשת מטות שנה תרע**

 להבין הטעם י"ל עפי"מ שאמר כ"ק אבי אדומו"ר זצללה"ה בטעם הנדרים שיהי' בכחו של אדם לעשות בדיבורו את הדבר קודש שתיעשה הוי' וצורה חדשה בדבר, עפ"י דברי רבינו יונה דמי ששומר פיו נעשה פיו כלי שרת, ע"כ כמו שכלי שרת מקדש את המנחה הניתנת לתוכו, כן הדיבור היוצא מפיו הוא קדוש ובכן יכול לקדש את הדבר, עכתדה"ק. והוא כעין דברי המדרש (שמ"ר פ' ט"ו סי' כ"ד) בענין שישראל בכחם לקדש חדשים וז"ל רצונך לידע צא ולמד מכלי שרת וכו' הי' הכהן מקבל בו דבר של קודש והכלי מתקדשת, ואם כלי חול כשהוא מתמלא מן הקודש עאכו"כ ישראל שהן קדושים ומקדשים את החודש, ע"כ. וז"ש לא יחל דברו לא יעשה דבריו חולין, מכלל שדבריו הם קדושים:

**חפץ חיים - שמירת הלשון חלק א שער הזכירה פרק י**

ואמרו חז"ל אינו דומה הבל פיו שיש בו חטא להבל פיו שאין בו חטא, פי' אפילו מי שקלקל רק לפעמים דרך מקרה כמו שביארנו בפרק ז', ועל אחת כמה וכמה אם הבל פיו מורגל בחטא בכל יום ובכל שעה. וכל זה אפילו אם מקלקל פיו בשאר דיבורים אסורים, וכל שכן באיסור לשון הרע ורכילות, בודאי מגרע בזה ביותר את התפלה שמתפלל אח"כ, ולא תעלה למעלה כל זמן שלא יקבל תשובה על זה כמו שכתבנו למעלה בפרק ז' בשם הזוה"ק.